32005R0712
L 120/3
JURNALUL OFÍCIAL AL UNIUNII EUROPENE
REGULAMENTUL (CE) NR. 712/2005 AL COMISIEI
din 11 mai 2005
de modificare a anexelor I și II la Regulamentul (CEE) nr. 2377/90 al Consiliului de stabilire a unei proceduri comunitare pentru stabilirea limitelor maxime de reziduuri de produse medicinale veterinare în alimentele de origine animală în ceea ce privește următoarele substanțe: lasalocid și săruri de amoniu și de sodiu de bituminosulfonați
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2377/90 al Consiliului din 26 iunie 1990 de stabilire a unei proceduri comunitare pentru stabilirea limitelor maxime de reziduuri de produse medicinale veterinare în alimentele de origine animală (1), în special articolele 2 și 3 și articolul 4 paragraful al treilea,
având în vedere avizele Agenției Europene pentru Medicamente, formulate de Comitetul pentru produse medicinale de uz veterinar,
întrucât:
(1)
Toate substanțele farmacologic active utilizate în cadrul Comunității în produsele medicinale veterinare destinate a fi administrate animalelor de la care se obțin produse alimentare ar trebui evaluate în conformitate cu Regulamentul (CEE) nr. 2377/90.
(2)
Substanța lasalocid ar trebui să figureze în anexa I pentru păsările de curte, cu excepția animalelor ale căror ouă sunt destinate consumului uman.
(3)
Substanțele săruri de amoniu și de sodiu de bituminosulfonați au fost incluse în anexa II pentru toate speciile de mamifere de la care se obțin produse alimentare, cu excepția animalelor care produc lapte destinat consumului uman. Domeniul de aplicare al acestor substanțe ar trebui extins pentru a cuprinde întregul efectiv de vaci de lapte.
(4)
Regulamentul (CEE) nr. 2377/90 ar trebui modificat în consecință.
(5)
Ar trebui prevăzut un termen adecvat înaintea intrării în vigoare a prezentului regulament pentru a permite statelor membre să procedeze, în temeiul prezentului regulament, la orice adaptare necesară autorizațiilor de introducere pe piață a produselor medicinale veterinare respective, acordate în conformitate cu Directiva 2001/82/CE a Parlamentului European și a Consiliului din 6 noiembrie 2001 de instituire a unui cod comunitar cu privire la medicamentele veterinare (2).
(6)
Măsurile prevăzute de prezentul regulament sunt conforme cu avizul Comitetului permanent pentru produsele medicinale veterinare,
ADOPTĂ PREZENTUL REGULAMENT:
Articolul 1
Anexele I și II la Regulamentul (CEE) nr. 2377/90 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 11 iulie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 mai 2005.